Proslave u Reganovom rodnom gradu
Dikson koji je uvek imao posebno mesto u srcu 40. američkog predsednika, ove godine obeležava njegov 100. rođendan 
Devedeset-petogodišnja Gertrud Čajlders je skoro nastradala jednog toplog letnjeg dana 1931. kada joj je bilo samo 15 godina. Plivajući u reci Rok u blizini Diksona nije primetila drugog plivača koji se spušta niz tobogan. Gertrud bi se sigurno udavlila da nije bilo spasioca koga su svi zvali “Dač”, koji je njeno poluobamrlo telo izvukao iz vode. Kada je Dač, ostatku sveta poznat kao Ronald Regan, počeo da se pojavljuje u filmovima, pa zatim postao guverner Kalifornije i kasnije predsednik Sjedinjenih Država, njegova prva komšinica iz Diksona kaže da joj je bilo teško da ga oslovi sa “guverneru” ili gospodine predsedniče. Dikson, gradić od 16 hiljada stanovnika, u saveznoj državi Ilinois još uvek je, po mnogo čemu, mala zajednica u kojoj je odrastao Ronald Regan, samo što je sada poznat širom sveta. Gradonačelnik Džim Burk, iako Reganov politički suparnik, kaže kroz smeh. Reganova popularnost puno je pomogla Diksonu da privuče turiste iz celog sveta koji žele da vide mesto u kome se oblikovao karakter čoveka koji je postao američki predsednik. Ta prostodušnost može se videti u skromnom domu u kome je Regan proveo svoje detinjstvo. Potpuno renovirana kuća predstavlja istorijski spomenik i najpopularnija je turistička atrakcija u regionu. En Luis predsedava komisijom za obeležavanje stogodišnjice rođenja Ronalda Regana u Diksonu. Ove godine, kada Dikson i država Ilinois obeležavaju stogodišnjicu Reganovog rođenja, ona očekuje rekordni broj posetilaca. Proslava je počela sa mnogo pompe. U istorijskom Dikson teatru, u kome je Regan gledao filmove koji su ga inspirisali za glumačku karijeru, u čast “Dača”, okupili su se muzičari iz cele zemlje. Profesor Dejvid Holsinger kaže da je Dikson pravo mesto za prvo izvođenje njegove kompozicije “Regan iz Ilinoisa”. I dok je pažnja u Diksonu trenutno fokusirana na biste i predmete iz života 40. američkog predsednika, organizatori kažu da obeležavanje Reganove stogodišnjice ima za cilj očuvanje uspomene na njegovu veličinu kao čoveka. Čovek koga mnogi u Diksonu manje pamte kao velikog glumca ili predsednika Sjedinjenih Država, koji je nastojao da okonča hladni rat, a više kao plavokosog spasioca, koji je spasao Gertrud Čajlders i 76 drugih davljenika u vreme kada su ga svi znali kao Dač.